ሠራዊቱ ማንኛውንም ተልዕኮ ለመፈፀም በጥሩ ቁመና ላይ እንደሚገኝ የመከላከያ ሚኒስቴር አስታወቀ፡፡
ባሕር ዳር፡ ጥቅምት 03/2013ዓ.ም (አብመድ) የኢፌዴሪ የመከላከያ ሠራዊት ማንኛውንም ተልዕኮ ለመፈፀም በጥሩ ቁመና ላይ እንደሚገኝ የመከላከያ ሚኒስትር ቀንዓ ያደታ (ዶክተር) ገለፁ።ሚኒስትሩ የመከላከያ ሚኒስቴር የ2013 በጀት ዓመት የመጀመሪያው ሩብ ዓመት የሥራ አፈፃፀምን አስመልክቶ ዛሬ መግለጫ ሰጥተዋል።‘‘የሠራዊቱ ተቀባይነት እየጨመረ መምጣቱን አረጋግጠናል’’ ያሉት ሚኒስትሩ ገለልተኛ ተቋም መፍጠር መቻሉን አስታውቀዋል።ሠራዊቱ ከፖለቲካ ወገንተኝነት ነፃ ሆኖ ሕግ መንግሥታዊ መርህን መሠረት በማድረግ ተልዕኮውን እየተወጣ እንደሆነም ገልጸዋል።የክልሎችን የፀጥታ ግንባታ በተመለከተ ደረጃ ለማዘጋጀት ሥራዎች እየተሠሩ መቆየታቸውን አስታውሰው ከዚህ ጋር ተያይዞም የክልሎች የፀጥታ ግንባታ ለብሐየራዊ አንድነት አደጋ ካላመጣ እና ሰላምና ፀጥታን ለማረጋገጥ እገዛ የሚያደርግ ከሆነ ያን ያክል የጎላ ችግር እንደሌለው አውስተዋል።ሠራዊቱ ከፌዴራል ፖሊስ እና ከክልል የፀጥታ አካላት ጋር ያለው ቅንጅታዊ አሠራር ጥሩ እንደሆነ መገምገሙንም ገልፀዋል።በአቅም ግንባታ ዘርፍም በሦስት ወራቱ የተለያዩ መንግሥት ያስቀመጣቸውን የአቅም ግንባታ ስትራቴጂዎችን መሠረት በማድረግ ሥራዎች ሲሠሩ መቆየታቸውንም ነው ያነሱት።